Hof hoor Mafe wou staatsrede ontwrig‘n Klag van terreur staar Zandile Christmas Mafe (49) nou ook in die gesig. Hy word daarvan beskuldig dat hy die brand by die parlement gestig het. (Foto: Gianluigi Guercia/AFP) “Dit was die regte ding om die parlement aan die brand te steek aangesien dit op die oomblik nie die mense van Suid-Afrika help nie”. Só lui ’n eedverklaring van Zandile Christmas Mafe (49), die man wat daarvan beskuldig word dat hy vroeg in Januarie die verwoestende brand by die parlementêre kompleks in Kaapstad gestig het. Volgens die verklaring het Mafe net ná sy inhegtenisneming aan polisielede erken dat hy die gebou aan die brand gesteek het. Die verklaring is Saterdag in die streekshof in Kaapstad voorgelees tydens Mafe se borgtogaansoek. Hy het egter ná sy inhegtenisneming nie een keer in die hof op die aanklag skuld erken nie. Mafe staan tereg op aanklag van roof, brandstigting en terrorisme. Mafe het volgens die verklaring ook erken dat hy die parlement aan die brand gesteek het om te verhoed dat die staatsrede vanjaar voortgaan. Hy het ook erken dat hy met die brand wou hê dat pres. Cyril Ramaphosa moet bedank, dat Janusz Walus, moordenaar van SAKP-leier Chris Hani, vrygelaat moet word en dat elke werklose R1 500-staatstoelaag moet kry. Mafe is op 2 Januarie in hegtenis geneem. Die staatsaanklaer, adv. Mervyn Menigo, het in die hof aangevoer dat Mafe tydens sy inhegtenisneming op sy bors geslaan en trots gesê het: “Dit was Christmas.” Luidens die verklaring voer Mafe aan dat die polisielede hom hardhandig hanteer het en dat hy geïntimideer was. Mafe voer in die verklaring aan dat een van die polisielede glo vir hom gesê het dat hy ter dood veroordeel sal word omdat hy die parlement afgebrand het en indien hy nie saamwerk nie. Mafe se regsverteenwoordiger, adv. Dali Mpofu, het in die hof aangevoer dat Mafe vir psigiatriese waarneming gestuur is en dat “paranoïese skisofrenie” by hom gediagnoseer is. Mpofu is bekend daarvoor dat hy oudpres. Jacob Zuma verdedig het. Mpofu het nog ŉ geestesgesondheidsondersoek geweier wat kan bevind dat hy toerekeningsvatbaar was ten tyde van die misdaad. Geklee in ŉ swart pak en met ŉ regop houding het Mafe aan die begin van die verhoor sy gesig sonder ŉ masker aan fotograwe en joernaliste vertoon, soos hy gedoen het by elke hofsitting wat hy bygewoon het. Op ’n vraag oor sy verklaring waarin hy die misdaad sou beken het, het Mafe in Tswana, een van Suid-Afrika se amptelike tale, gesê: “Ek is nie skuldig nie”. Hy het verder geweier om die meeste vrae te beantwoord. Ramaphosa het die brandstigting beskryf as ŉ “vergeefse poging” om die demokrasie te bedreig. Mafe se borgtogaansoek sal na verwagting op 4 Februarie voortgesit word.